ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2026 ԹՎԱԿԱՆԻ ՀՈՒԼԻՍԻ 2-Ի N 975-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»
 ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. [bookmark: _Hlk215644643][bookmark: _Hlk236128461]Անհրաժեշտությունը - «Հայաստանի Հանրապետության կառավարության 2026 թվականի հուլիսի 2-ի N 975-Լ որոշման մեջ փոփոխություն և լրացումներ կատարելու մասին» ՀՀ կառավարության որոշման նախագծի ընդունումը պայմանավորված է վերոնշյալ որոշմամբ հաստատված Ջերմատնային տնտեսությունների տրամադրվող վարկերի տոկոսադրույքների սուբսիդավորման ծրագրի մեջ որոշակի հստակեցումներ կատարելու անհրաժեշտությամբ։  

2. Ընթացիկ իրավիճակը և խնդիրները – ՀՀ կառավարության 2026 թվականի հուլիսի 2-ի N 975-Լ որոշմամբ հաստատված Ջերմատնային տնտեսությունների տրամադրվող վարկերի տոկոսադրույքների սուբսիդավորման ծրագրի (այսուհետ՝ Ծրագիր) շրջանակներում ֆինանսական կառույցների կողմից վարկերի տրամադրման ընթացքում ներկայացվել են մի շարք պարզաբանումների կարիք ունեցող հարցեր, որոնք անհրաժեշտ է ամրագրել Ծրագրում՝ տարընկալումներից խուսափելու և բոլոր շահառուների համար միատեսակ մոտեցում ցուցաբերելու անհրաժեշտությամբ պայմանավորված։ Մասնավորապես, ֆինանսական կառույցների կողմից ներկայացված հարցադրումները վերաբերվել են Ծրագրով սահմանված տարբեր վայրերում սակայն մեկ անձի կողմից տնօրինվող ջերմատնային տնտեսությունների ընդհանուր մակերեսին, ինչպես նաև լիզինգի պայամանգրի շրջանակներում կառուցված և շահագործվող ջերմատնային տնտեսության համար շահառուի կողմից անշարժ գույքի նկատմամբ իրավունքների գրանցման վկայական ներկայացնելու անհնարինությամբ։ 
Բացի այդ, որոշ ջերմատնային տնտեսությունների տնտեսավարողների կողմից բարձրաձայնվել է, որ մեկ հիմնական վարկային պայամանագրի շրջանակներում տրամադրվող փուլային վարկերի համար վարկի մայր գումարի արտոնյալ ժամկետը հաշվարկվում է հիմնական պայմանագրով սահմանված ժամկետով, իսկ ֆինանսական կառույցների կողմից հնարավոր չէ յուրաքանչյուր փուլում տրամադրվող վարկի համար արտոնյալ ժամկետը հաշվարկել դրա տրամադրման օրվանից։ Վերոնշյալը առաջիկա ամիսների համար ֆինանսական դժվարություններ կստեղծի տնտեսավարողների համար, որով պայմանավորված Ծրագրի իրականացումը որոշ տնտեսավարողների համար չի կարող էական ազդեցություն ունենալ։ Հաշվի առնելով, որ Ծրագրի 3-րդ կետով սահմանված է, որ շահառուները ֆինանսական կառույց կարող են դիմել մինչև 2026 թվականի սեպտեմբերի 1-ը, իսկ 12-րդ կետով սահմանված է, որ յուրաքանչյուր շահառու ծրագրից կարող է օգտվել մեկ անգամ, ապա առաջարկվում է շահառուների կողմից դիմումների ներկայացման ժամկետը երկարաձգել մինչև 2027 թվականի հունիսի 1-ը, իսկ 12-րդ կետը ուժը կորցրած ճանաչել։ Այս դեպքում շահառուների համար հնարավորություն կստեղծվի Ծրագրով սահմանված 1 հա մակերեսով ջերմատնային տնտեսության ահամար առավելագույնը մինչև 100․0 մլն դրամ վարկի շրջանակներում մինչև 2027 թվականի հունիսի 1-ը մի քանի անգամ դիմել և ստանալ առանձին վարկեր, որոնց համար մայր գումարի արտոնյալ ժամկետը կարող է հաշվարկվել այն տրամադրելու օրվանից։
Միաժամանակ հաշվի առնելով, որ գազի, էլեկտրաէներգիայի, ջրի, աշխատավարձի, հարկային պարտավորությունների վճարների, պարարտանյութերի, սերմերի, սածիլների ձեռքբերման ծախսերի հետ մեկտեղ արտադրության համար խիստ անհրաժեշտ են նաև բույսերի պաշտպանության միջոցների և սուբստրատի ձեռքբերումը, առանց որոնց ջերմատնային տնտեսություններում հնարավոր չէ իրականացնել գյուղատնտեսական մշակաբույսերի արտադրություն, ուստի առաջարկվում է տրամադրվող վարկի շրջանակներում ծախսային ուղղություններում ներառել նաև  բույսերի պաշտպանության միջոցների և սուբստրատի ձեռքբերումը։
Պետք է նշել, որ ՀՀ կառավարության կողմից ընդունված որոշումներով նախատեսվել են պետական աջակցության ծրագրերի շրջանակներում ջերմատնային տնտեսությունների կառուցման նպատակով լիզինգի և տրամադրված վարկերի մարման ժամկետների երկարաձգումներ և արտադրանքի արտահանման փոխհատուցումներ, որոնք չեն կարող լիարժեք հնարավորություն ստեղծել արտադրական գործընթացների շարունակականության ապահովման համար։ 

3․ Կարգավորման նպատակը և բնույթը – Նախագծով նախատեսվող փոփոխության և լրացումների նպատակն է Ծրագրով սահմանված որոշ դրույթներում կատարել հստակեցումներ, մասնավորապես սահմանել, որ Ծրագրի մասնակիցներն են գումարային 1 հա և ավելի մակերեսով ջերմատնային տնտեսություն տնօրինող իրավաբանական անձ կամ անհատ ձեռնարկատեր, ովքեր 2026 թվականի ընթացքում արտադրել և իրացրել են գյուղատնտեսական արտադրանք, ինչպես նաև լիզինգի պայմանագրի հիման վրա կառուցված ջերմատնային տնտեսության դեպքում լիզինգի պայմանագիրը, կառուցված ջերմատնային տնտեսության հանձնման-ընդունման ակտը ներկայացնելու մասին պահանջը։ Ծրագրի բոլոր շահառուների համար հավասար պայմաններ և նույնական պահանջներ ապահովելու տեսանկյունից՝ առաջարկվում է վերոնշյալ դրույթները առաջարկվում է տարածել 2026 թվականի հուլիսի 2-ից ծագած հարաբերությունների վրա։
Բացի այդ առաջարկվում է ֆինանսական կառուցներ ներկայացվող դիմումների ժամկետը երկարաձգել մինչև 2027 թվականի հունիսի 1-ը և հանել 1 անգամ դիմում ներկայացնելու պահանջը՝ յուրաքանչյուր վարկի համար դրա տրամադրման օրվանից մայր գումարի արտոնյալ ժամկետ հաշվարկելու համար հնարավորություն ստեղծելու նպատակով։

4․ Նախագծի մշակման գործընթացում ներգրավված ինստիտուտները և անձինք – Նախագիծը մշակվել է Էկոնոմիկայի նախարարության կողմից։ Նախագծի մշակմանն այլ  ինստիտուտներ և անձինք չեն մասնակցել: 

5․ Ակնկալվող արդյունքը – Նախագծի ընդունման արդյունքում հնարավոր կլինի ապահովել ջերմատնային տնտեսությունների գործունեության շարունակականությունը և բարձրացնել արտադրողականությունը։

6. Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունները – Նախագծի ընդունման արդյունքում 2026 թվականի պետական բյուջեում եկամուտների կամ ծախսերի էական փոփոխություն չի նախատեսվում, իսկ 2027 թվականի ՀՀ պետական բյուջեի ծախսերը կավելանան։ 
    
7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թվականների ծրագիր, ոլորտային և/կամ այլ ռազմավարություններ - Սույն որոշման նախագիծը բխում է Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարության «Բարձրացնել գյուղատնտեսական ոլորտի մրցունակությունն ու արդյունավետությունը» և «Խթանել թվային գյուղատնտեսությունը և տեխնոլոգիական նորարարությունը» առաջնահերթություններում կարևորվում է արժեշղթաների առևտրայնացման, արդիականացման և մեքենայացման ներդրումների իրականացումը, նորարարական տեխնոլոգիաների կիրառումը (էջ՝ 43 և 75)։

